
A vidék változása a XXI. század elején /Falufejlesztés, turizmus/

Észak-Magyarország. Egy erősen diverzifikált térség. A rendszerváltás előtt élők, még emlékezhetnek a nehézipar vezető szerepére. A fiatalabbak már csak elmondásokból ismerhetik a térség régi fénykorát.
Mára egyre többen a gazdaság élénkítését, az infrastruktúra, az életfeltételek javítását már nem az egykor munkásaikról gondoskodó nehézipari nagyvállalatok, hanem egy dinamikusan fejlődő szolgáltatási ág, a turizmus elterjedésében, pozitív multiplikátor hatásában látják.
A falusi turizmusnak van-e létjogosultsága a régióban? Érdemes-e a fejlesztés? Többek között ezekre a kérdésre keresem a választ. Pontosabban a falusi turizmus tendenciáival foglalkozom. A dolgozatom célja, hogy pozitív példákon keresztül bemutassam a régióban a falusi turizmus létjogosultságát, gazdaságra gyakorolt hatását, és a benne rejlő perspektívákat.
Célom eléréséhez a turizmussal, gazdasággal, fejlesztéssel foglalkozó szakirodalom eredményeit dolgozom fel. Az elméleti munkákon kívül értékelem a régióval foglalkozó gazdasági, turisztikai és foglalkoztatási felmérések adatait, valamint az általam készített kérdőíves kutatás eredményeit. Utazásaim során kapott benyomásaimat is figyelembe véve, a régió három megyéjéből egy-egy példát kiválasztva (Kozárd, Szarvaskő, Gömörszőlős), szemléltetem a falusi turizmus pozitív megvalósíthatóságát, létjogosultságát, falufejlesztés és turizmus kapcsolatát.
Az elvégzett primer és szekunder kutatás alapján kijelenthető, hogy igen széles körű a falusi turizmus iránt érdeklődők köre. A 18-49 és az 50 éven felüli korosztály képviselteti magát. Megállapítható, hogy a falusi turizmus hozzájárul a vidékfejlesztéshez, azzal együtt fejlesztve lehet a legsikeresebb. Ennek eléréséhez a települések és önkormányzatok önerején kívül több pályázati forrás is rendelkezésre áll.
Hipotézisem, mely szerint a magyarországi lakosok körében népszerű a falusi turizmus, megerősítést nyert. Pozitív példákon keresztül bizonyítottam a falusi turizmus létjogosultságát az Észak-magyarországi régióban. Erős kapcsolat van a vidékfejlesztés és a falusi turizmus fejlesztése között. A két terület nem válik el egymástól, sok esetben kiegészíti, támogatja egymást.



